《十月十日蔡铉升载酒饮我于病榻，练江、南枝》
清代·杜濬

拟上篮舆散百忧，素交排闼且淹留。
情亲各出三年字，身老犹怜一日秋。
客舍自晴黄叶雨，钟山不动白云游。
持螯快饮成今会，大有齐盟在后头。

作者简介：杜濬（1611～1687） 清初诗人。原名诏先，字于皇，号茶村，又号西止，晚号半翁。黄冈（今属湖北）人。明崇祯时太学生。明亡后，不出仕，避乱流转于南京、扬州，居南京达四十年，刻意为诗，诗多寓兴亡之感。著有《变雅堂集》。